ລອລ ສ້າງຄວາມເຂັ້ມແຂງດ້ານການພັດທະນາບຸຄະລາກອນກິລາ ໃຫ້ຜູ້ບໍລິຫານສະຫະພັນ ປະເພດກິລາໂອແລມປິກ
ຫ້ອງການເລຂາທິການ ຄະນະກໍາມະການໂອແລມປິກແຫ່ງຊາດລາວ (ລອລ) ກະຊວງສຶກສາທິການ ແລະ ກິລາ ໄດ້ຈັດເຝິກອົບຮົມວຽກງານການພັດທະນາບຸຄະລາກອນກິລາ ເພື່ອສ້າງຄວາມເຂັ້ມແຂງໃຫ້ຜູ້ບໍລິຫານບັນດາສະຫະພັນກິລາ ປະເພດກິລາໂອແລມປິກ ທັງເປັນການແລກປ່ຽນບົດຮຽນກ່ຽວກັບການບໍລິຫານລະຫວ່າງສະຫະພັນກິລາປະເພດຕ່າງໆ.
ກອງປະຊຸມດັ່ງກ່າວໄດ້ຈັດຂຶ້ນ ໃນວັນທີ 29 ມີນາ ຜ່ານມາ ທີ່ສູນເຝິກອົບຮົມຜູ້ບໍລິຫານການສຶກສາ ແລະ ກິລາ ເມືອງວັງວຽງ ແຂວງວຽງຈັນ, ໂດຍມີ ທ່ານ ສົມພູ ພົງສາ ຜູ້ຊ່ວຍລັດຖະມົນຕີ ກະຊວງສຶກສາທິການ ແລະ ກິລາ ທັງເປັນຮອງປະທານ ແລະ ເລຂາທິການຄະນະກໍາມະການໂອແລມປິກແຫ່ງຊາດລາວ, ທ່ານ ສຈ.ປອ ສົມສີ ຍໍພັນໄຊ ວ່າການອະທິການບໍດີ ມະຫາວິທະຍາໄລແຫ່ງຊາດ ທັງເປັນປະທານສະຫະພັນກິລາມະຫາວິທະຍາໄລແຫ່ງຊາດລາວ, ທ່ານ ປອ. ສຸດຖະໜອມ ອິນທະວົງ ວ່າການຫົວໜ້າຫ້ອງການເລຂາທິການຄະນະກໍາມະການໂອແລມປິກແຫ່ງຊາດລາວ ກະຊວງສຶກສາທິການ ແລະ ກິລາ ແລະ ທ່ານ ແກ້ວເພັດ ເສນາຄໍາ ຮອງຫົວໜ້າພະແນກສຶກສາທິການ ແລະ ກິລາ ແຂວງວຽງຈັນ ພ້ອມດ້ວຍຫົວໜ້າ-ຮອງຫົວໜ້າກົມ, ພະແນກ, ຄະນະສະຫະພັນກິລາແຫ່ງຊາດ ແລະ ພະນັກງານ ແລະ ຄະນະຮັບຜິດຊອບກອງປະຊຸມເຂົ້າຮ່ວມຢ່າງພ້ອມພຽງ.
ໂອກາດນີ້, ທ່ານ ສົມພູ ພົງສາ ໄດ້ກ່າວໄຂກອງປະຊຸມຢ່າງເປັນທາງການ ພ້ອມທັງໃຫ້ຮູ້ຈຸດປະສົງໃນການຈັດກອງປະຊຸມໃນຄັ້ງນີ້ ແມ່ນເພື່ອເປັນການທົບທວນຄືນກ່ຽວກັບການບໍລິຫານຈັດການສະຫະພັນກິລາແຫ່ງຊາດ ໂດຍສະເພາະແມ່ນປະເພດກິລາໂອແລມປິກ, ເປັນການແລກປ່ຽນບົດຮຽນກ່ຽວກັບການບໍລິຫານລະຫວ່າງສະຫະພັນກິລາປະເພດຕ່າງໆ ພ້ອມທັງເປັນການປຶກສາຫາລື ແລະ ຊອກຫາມາດຕະການຕ່າງໆໃນການແກ້ໄຂບັນຫາທີ່ເປັນການກົດໜ່ວງແກ່ການພັດທະນາກິລາ-ກາຍະກໍາ ເວົ້າລວມ, ເວົ້າສະເພາະແມ່ນການບໍລິຫານວຽກງານສະຫະພັນກິລາປະເພດຕ່າງໆ ແລະ ເພື່ອສ້າງຄວາມເຂັ້ມແຂງໃຫ້ຜູ້ບໍລິຫານບັນດາສະຫະພັນກິລາປະເພດກິລາໂອແລມປິກ ທາງດ້ານວຽກງານການພັດທະນາບຸຄະລາກອນກິລາ ເປັນຕົ້ນແມ່ນການບໍລິຫານໃນອົງກອນກິລາ, ການບໍລິຫານທັກສະທີ່ຊໍານານ, ການບໍລິຫານສິ່ງປິ່ນອ້ອມກິລາ, ການບໍລິຫານຊັບພະຍາກອນ, ການບໍລິຫານກິດຈະກໍາກິລາຕ່າງໆ ເພື່ອເຮັດໃຫ້ວຽກງານກິລາລາວພັດທະນາຂຶ້ນໄປເລື້ອຍໆ.
ກອງປະຊຸມເຝິກອົບຮົມວຽກງານການພັດທະນາບຸຄະລາກອນກິລາໃຫ້ຜູ້ບໍລິຫານບັນດາສະຫະພັນກິລາປະເພດກິລາໂອແລມປິກຄັ້ງນີ້ ແມ່ນຈະດໍາເນີນໄປເປັນເວລາ 4 ວັນ ລະຫວ່າງວັນທີ 28-31 ມີນາ 2018 ໂດຍຜູ້ເຂົ້າຮ່ວມຈະໄດ້ຮັບຮູ້ກ່ຽວກັບການບໍລິຫານ ແລະ ພັດທະນາກິລາກ້າວເຂົ້າສູ່ໂອແລມປິກ, ບາງປັດໄຈສໍາຄັນການບໍລິຫານເພື່ອພັດທະນານັກກິລາ, ການບໍລິຫານງານແຂ່ງຂັນກິລາ 1 ປະເພດ, ວຽກງານການຕະຫຼາດຂອງອົງກອນກິລາ, ການສ້າງແຮງຈູງໃຈໃນກິລາ-ກາຍະກໍາ. ນອກຈາກນີ້, ຍັງໄດ້ແບ່ງກຸ່ມຄົ້ນຄວ້າ ແລະ ແລກປ່ຽນສົນທະນາ, ຕາງໜ້າແຕ່ລະກຸ່ມຂຶ້ນລາຍງານ ແລ້ວສັງລວມໂດຍຫຍໍ້ກ່ຽວກັບຜົນກອງປະຊຸມໃນຄັ້ງນີ້.
(ບຸນທະວີ)